Tom Behnke (FRI), 2000-02-29:
Jeg kan ikke lade være med som indledning at kommentere, at det var jo sådan set en diskussion, vi havde i sidste uge og i forrige uge, og det er nok heller ikke den sidste, vi får om plejehjemmene.
Man må sige, at de eksempler, der er kommet frem - meget, meget grelle eksempler ganske vist - da i høj grad har givet anledning til, at stort set alle partier i Folketinget har følt anledning til at komme med et eller andet forslag om, hvordan man løser det problem.
Vi vil fra Frihed 2000's side gerne have lov til at advare.
Vi vil gerne advare imod, at man lige præcis på det her punkt - når man konstaterer, at der er problemer ude i landet, og det er der i høj grad; det, vi hører, der foregår på plejehjemmene, er noget svineri - med det samme gør det til et folketingsanliggende at føre tilsyn på landets plejehjem.
Det skal Folketinget ikke.
Det er ikke Folketingets opgave.
Vores opgave er udelukkende at lave lovgivning.
Når vi kigger på, hvad der er problemet ude på plejehjemmene, så viser det sig jo i alle tilfælde, at det, der gør sig gældende, er, at man i kommunen har valgt en borgmester, der ikke kan finde ud af at leve op til sit ansvar som borgmester.
Og det er problemet.
Og så lysende enkelt og klart er det. Men der er 4 år mellem valgene, og når først valgkampen kører, ja, så er der desværre mange vælgere, der glemmer, hvad der skete i tidens løb.
Desværre.
Næ, det, man skulle gøre, var at holde fast i, at det er borgmesteren, det er byrådet, der har ansvaret.
Og hvis en borgmester i en kommune - man kunne f.eks. vælge Odder Kommune, bare for at tage et eksempel - har den holdning, at han er fuldstændig magtesløs over for, at der er så kritisable forhold på hans plejehjem i hans kommune, så bør den borgmester pakke sit skrivebord og forlade posten som borgmester omgående og så bede om, at der bliver udpeget en anden, der er i stand til at udføre den opgave, det er at være borgmester.
Men det gør man jo ikke.
Næ, her i Folketinget er det som om, at vi meget gerne vil have lov til at være med til at sikre kvaliteten derude.
Og det er der ikke noget at sige til.
Og det vil vi også gerne i Frihed 2000, og vi er også stærkt fristet.
Jeg vil så sige, at lige præcis på det her punkt kommer vi ikke med et forslag.
Der er mange forslag i luften allerede nu, og debatten kører jo livligt, så det er der nok ingen grund til, at vi gør.
her, hvor det foreslås, at embedslægerne skal have den tilsynsforpligtelse, de havde også før 1991, er vores opfattelse i Frihed 2000, at embedslægerne har rigeligt at se til i dag, rigeligt.
Og vi mener faktisk, at embedslægerne burde styrkes i de positioner, de har, og ikke tildeles nye områder.
Ja, i enhver kommune har vi jo de almindelige sygekasselæger.
Der har vi de almindelig praktiserende læger, og dem er der flere af, end der er embedslæger.
Der er faktisk så mange praktiserende læger i hver eneste kommune, at det skulle undre mig, om der var ét eneste sted i Danmark, hvor der ikke er praktiserende læger nok til, at de kunne have et plejehjem hver.
Så ville den praktiserende læge have muligheden for med jævne mellemrum at besøge plejehjemmet og se, om det nu også går, som det skal rent sundhedsfagligt.
Men at sikre sig, at plejehjemmet kører ordentligt, og at kommunens ældre trives og har det godt, er en ren borgmesteropgave.
Og hvis der er borgmestre ude i landet, der ikke forstår at administrere den opgave, så er mit råd til vælgerne: Vælg en anden borgmester. Det er det, der er løsningen.